Ouma en kleinseun wat alles in brand verloor, se projek roer harteAlexander Stawiszynski en sy ouma, Lucy, van Knysna, het alles in die Knysna-brand verloor (Foto: Facebook) Nadat sy ouma tydens die Knysna-brande te voet met net haar papegaai en hondjie van haar brandende huis moes vlug, het Alexander Stawiszynski nou ŉ projek begin wat duisende harte op sosiale media aanraak. Stawiszynski het op sosiale media gesê hy is dankbaar dat sy ouma – Lucy, wat al ŉ geruime tyd lank in Knysna woon – lewe, aangesien haar motor onklaar geraak het toe sy van die brand probeer vlug het. Dit het toe daartoe gelei dat Lucy te voet na veiligheid moes vlug. Stawiszynski het op sy Facebook-blad gesê hy was nie tuis ten tyde van die voorval nie, en het op sosiale media ’n beroep op mense in die omgewing gedoen om sy ouma tydens die brand by te staan. Haar buurman het haar glo opgelaai en na veiligheid geneem. Lucy se huis is in die brand verwoes met byna alles wat sy in haar lewe besit het. Haar motor het ook uitgebrand. Alexander Stawiszynski en sy ouma, Lucy, van Knysna, het alles in die Knysna-brand verloor (Foto: Facebook) “Ons het alles verloor, insluitend die motor. Gelukkig is my ouma deur haar buurman gered. Sy en die troeteldiere is nou veilig, en die res kan ons herbou,” het hy gesê. Ten spyte daarvan dat hulle alles in die brand verloor het, beywer dié ouma en kleinseun hulle egter nou om voëlhuisies te bou en kos bymekaar te maak vir wilde voëls wat na die area terugkeer, maar nie meer blyplek of kos het nie. “Ons is baie besorg oor die wilde voëls wat deur die brande geraak is. Ons wil graag waterpunte en voerhouers vir die voëls by verskeie dele in die Eastford-natuurreservaat, en ook reg oor Knysna, plaas.” Alexander Stawiszynski en sy ouma, Lucy, van Knysna, het alles in die Knysna-brand verloor (Foto: Facebook) Hy het op sosiale media ’n beroep gedoen op vrywilligers wat voëlvoerders kan skenk of help maak om dit oor die dorp te versprei. ŉ Facebook-blad, Garden Route Bird Relief Program, is intussen ook gestig. Stawiszynski het Langstraat op Thesen Island in Knysna as ŉ versamelpunt vir enige water, voëlsaad of voëlvoerders geïdentifiseer. Hy het intussen ook gesê vrywilligers van reg oor die land het sy ouma gehelp om ŉ nuwe tuiste en ŉ splinternuwe klerekas te kry. Vir meer inligting oor hoe om by te dra tot sy projek, besoek sy Facebook-blad.